Jonas Vingegaard har aldrig kørt VM som professionel, og det kommer ikke til at ændre sig i år. Det fortæller landstræner Anders Lund til TV 2 Sport i forbindelse med udtagelsen af de første fire ryttere. - Vingegaard er ikke med i bruttotruppen, fordi han har meddelt, at VM ikke er muligt for ham i forhold til løbsprogrammet efter Touren, fortæller landstræneren. Sidste år skete det samme, da Vingegaard meldte fra efter sin samlede Tour-sejr. Landstræner lover kvalitet trods Vingegaard-afbud Mandag satte Anders Lund navn på halvdelen af holdet, der skal forsøge at sikre dansk succes i Skotland efter årets Tour de France. Og når man kan udtage Mads Pedersen, Mattias Skjelmose, Kasper Asgreen og Søren Kragh Andersen, er det ikke for alvor en bekymring, at Vingegaard heller ikke er til rådighed i år. - Det tager jeg helt roligt. Og så kan jeg også godt forstå, at Jonas har sit fokus klart på Tour de France lige nu, og at det er det, der tæller for ham. - Med de fire, der er udtaget her, og hvad der ligger af andre folk, som er klar, bliver det et dansk landshold, som kommer til at se rigtig godt ud. Det er jeg ikke i tvivl om, siger landstræneren. Danmarks VM-hold - Mads Pedersen - Mattias Skjelmose - Kasper Asgreen - Søren Kragh Andersen - ? - ? - ? - ? De sidste fire ryttere til herrernes linjeløb udtager han den 17. juli. Dagen efter udtages de to ryttere, der skal køre enkeltstart for Danmark. Herrernes linjeløb køres søndag den 6. august fra Edinburgh til Glasgow.

Opsummering:
For Jonas Vingegaard handler alt om at forsvare Tour de France-titlen, forklarer landstræneren.